Troels Christensen (V), 2010-11-12:
Med det her lovforslag er det sådan, at det skal være med til at udmønte de beslutninger, som blev truffet i forbindelse med genopretningsplanen, som alle herinde jo kender.
Det var i maj måned, vi besluttede det, og der skal jo så udmøntes en række lovforslag.
Det er sådan, at for regeringen er det et must, at vi skal have skabt en bedre og en mere sund balance mellem de offentlige indtægter og de offentlige udgifter.
Sådan er det på den ene side, og på den anden side har vi også det mål – og vi forfølger det mål – at vi skal prøve at skabe et økonomisk råderum, der netop kan omprioriteres og nytænkes, sådan at der er mulighed for at skabe ny vækst i samfundet, for det er jo væksten, der er helt afgørende for, hvor meget vi kan bruge på velfærd.
Da loven om SVU blev vedtaget i maj måned, var det i forventning om, at støtten hovedsagelig ville blive anvendt til deltidsundervisning kombineret med beskæftigelse eller til kortere perioder på fuldt niveau, og også at det var på alment niveau, det skulle foregå.
Men vi har jo set, at tendensen har været en lidt anden.
Det har været sådan, at ordningen i vidt omfang har været benyttet af dem, der går på en videregående uddannelse; der er dobbelt så mange – jeg tror, det var 10.000 – i forhold til dem, der går på alment niveau, som har brugt den her ordning.
Det er jo for så vidt også fint nok, men når vi står i den situation, vi står i, og vi bruger for mange penge, så mener vi altså i regeringen, at vi er nødt til at få skåret tingene lidt til, sådan at vi mere går efter det formål, vi havde tidligere.
Så vi strammer altså op på det antal uger, man kan få SVU til videregående uddannelse, så det bliver det samme antal uger, som gælder på det almene niveau; vi går altså fra 52 til 40 uger.
Samtidig vil vi også stramme lidt op, når det drejer sig om det med at starte på en helt ny periode.
Det er selvfølgelig ikke noget, vi er glade for, men vi gør det altså, fordi vi skal have bedre balance i vores økonomi.
Så gør vi også det, at vi sænker selve det, man får, sådan at det fremover ikke bliver 100 pct., men 80 pct. af den fulde understøttelse, man kan få i SVU i den periode, man uddanner sig på kompetencegivende niveau.
Til sidst er der også nogle andre forhold, vi har været inde og kigge på, og det er de generelle krav.
Når man er tilmeldt en uddannelse og får SVU, skal det ikke være sådan, som det er nu, hvor man har mulighed for at bruge det i en afskedigelsessituation, sådan at folk kan afskediges og så sendes på uddannelse.
Nu skal man altså være ansat, og det er kun i den periode, man er ansat, for det er jo egentlig det, der er formålet.
Det er jo primært for dem, som er i beskæftigelse, og som har brug for lige at få et brush-up på et fag eller to, det er jo det, der er tiltænkt med den her ordning.
Så derfor bliver der altså også strammet lidt op på det her område.
Vi er helt klar over i regeringen, at det ikke er et lovforslag, man jubler over i miljøerne – det skulle være mærkeligt.
Det er klart, at det er en begrænsning, og det kan vi også se af høringssvarene, vi har fået, men omvendt kan vi altså heller ikke forsvare at fortsætte som hidtil, for det er jo et område, der er brugt rigtig mange penge på, og det er vokset enormt, og vi er jo i den situation, at vi bruger for mange penge og skal have balance i økonomien, for de konsekvenser, der ellers ville komme ud af det, ville blive helt uoverskuelige.
Derfor dette her lovforslag som led i genopretningsplanen.
Venstre støtter forslaget.